LIETUVOS RESPUBLIKOS SPECIALIŲJŲ TYRIMŲ TARNYBA

Lietuvos Respublikos susisiekimo ministerijai El. p. sumin@sumin.lt Valstybinei geležinkelių inspekcijai prie Lietuvos Respublikos susisiekimo ministerijos El. p. vgi@vgi.lt

ANTIKORUPCINIO VERTINIMO IŠVADA

DĖL TRAUKINIO MAŠINISTŲ MOKYMO, EGZAMINAVIMO, TRAUKINIO MAŠINISTO PAŽYMĖJIMŲ IŠDAVIMO, EGZAMINUOTOJŲ IR EGZAMINAVIMO CENTRAMS ĮGALIOJIMO SUTEIKIMO IR KONTROLĖS

2017 m. birželio 14 d. Nr. 4-01-4503

Vadovaudamiesi Lietuvos Respublikos korupcijos prevencijos įstatymo 8 straipsnio nuostatomis, savo iniciatyva atlikome šių teisės aktų antikorupcinį vertinimą:

1. Lietuvos Respublikos geležinkelių transporto eismo saugos įstatymo Nr. IX-1905 (toliau – įstatymas) 21-24, 28-29, 31-34 straipsnių;

2. Traukinio mašinistų mokymo centrų pripažinimo tvarkos aprašo, patvirtinto Valstybinei geležinkelių inspekcijos prie Lietuvos Respublikos susisiekimo ministerijos viršininko 2010 m. gegužės 17 d. įsakymu Nr. V-153 (toliau – Mokymo centrų pripažinimo tvarka).

3. Prašymų išduoti traukinio mašinistų egzaminuotojų pripažinimo pažymėjimą ir įgaliojimus traukinio mašinistų egzaminavimo centrams nagrinėjimo tvarkos aprašo, patvirtinto Valstybinei geležinkelių inspekcijos prie Lietuvos Respublikos susisiekimo ministerijos viršininko 2010 m. birželio 29 d. įsakymu Nr. V-196 (toliau – Egzaminuotojų pripažinimo ir įgaliojimų egzaminavimo centrams suteikimo tvarka).

4. Traukinio mašinisto pažymėjimų išrašymo, išdavimo, pakeitimo, traukinio mašinisto pažymėjimų dublikatų išdavimo, traukinio mašinisto pažymėjimų galiojimo sustabdymo, galiojimo sustabdymo panaikinimo ir galiojimo atšaukimo tvarkos aprašo, patvirtinto Lietuvos Respublikos susisiekimo ministro 2010 m. gegužės 7 d. įsakymu Nr. 3-301 (toliau – Mašinistų pažymėjimų, jų dublikatų išdavimo tvarka).

5. Prašymų įgyti teisę atlikti fizinių asmenų, pageidaujančių gauti traukinio mašinisto pažymėjimą, psichologinį vertinimą vertinimo tvarkos aprašo, patvirtinto Valstybinei geležinkelių inspekcijos prie Lietuvos Respublikos susisiekimo ministerijos viršininko 2010 m. rugpjūčio 13 d. įsakymu Nr. V-284 (toliau – Teisės atlikti psichologinį vertinimą įgijimo tvarka).

6. Valstybinės geležinkelio inspekcijos prie Susisiekimo ministerijos atliekamų planinių ir neplaninių patikrinimų taisyklių, patvirtintų Valstybinės geležinkelio inspekcijos prie Susisiekimo ministerijos viršininko 2010 m. gruodžio 27 d. įsakymu Nr. V-604, I-IV, VI skyrių (toliau – Patikrinimų taisyklės).

7. Traukinio mašinistų registro nuostatų, patvirtintų Lietuvos Respublikos susisiekimo ministro 2010 m. liepos 7 d. įsakymu Nr. 3-423, IV ir V skyrių (toliau – Mašinistų registro nuostatai).

8. Teisės valdyti geležinkelių riedmenis įgijimo ir teisės valdyti geležinkelių riedmenis suteikimo dokumentų, išduotų kitose valstybėse, pripažinimo tvarkos aprašo, patvirtinto Lietuvos Respublikos susisiekimo ministro 2015 m. rugpjūčio 18 d. įsakymu Nr. 3-350(1.5E) (toliau – Dokumentų, išduotų kitose valstybėse, pripažinimo tvarka).

Atliekant antikorupcinį vertinimą nustatyta, kad fiziniai asmenys įgija teisę valdyti geležinkelių riedmenis (toliau – mašinistai) gavę traukinio mašinisto pažymėjimą (toliau – mašinisto pažymėjimas) ir sertifikatą. Pažymėjimus, jų dublikatus išduoda ir keičia Valstybinės geležinkelių inspekcija prie Lietuvos Respublikos susisiekimo ministerijos (toliau – VGI). Sertifikatus išduoda geležinkelių infrastruktūros valdytojas, geležinkelio įmonė (vežėjas) ar kita įmonė, kuri naudojasi geležinkelių infrastruktūra, su kuria traukinio mašinistas yra sudaręs sutartį. Asmenis, siekiančius gauti mašinisto pažymėjimus, moko, egzaminuoja, psichologinius vertinimus atlieka fiziniai ir (ar) juridiniai asmenys, kuriems VGI suteikia teisę mokyti, egzaminuoti ir atlikti psichologinį vertinimą. Minėtų asmenų veiklos priežiūrą vykdo VGI. Nors Komisijos sprendimas 2011/765/ES1 2011 m. lapkričio 22 d. Komisijos sprendimas 2011/765/ES dėl kriterijų, kuriais remiantis pripažįstami traukinių mašinistų mokymo centrai bei traukinių mašinistų egzaminuotojai ir organizuojami egzaminai pagal Europos Parlamento ir Tarybos direktyvą 2007/59/EB (toliau – Sprendimas Nr. 2011/765/ES). nustato reikalavimus mašinistų mokymo centrams, mašinistų egzaminuotojams, egzaminavimo centrams, jų egzaminavimo sąlygas, tačiau visuomenei bei suinteresuotiems asmenims nėra galimybės susipažinti su egzaminavimo vykdymo eiga, nes egzaminavimo centrų nustatyta mašinistų egzaminavimo tvarka nėra viešai skelbiama ir laisvai prieinama. Nors nacionaliniai teisės aktai ir Direktyva 2007/59/EB2 2007 m. spalio 23 d. Europos Parlamento ir Tarybos direktyva 2007/59/EB dėl traukinių mašinistų, valdančių lokomotyvus ir traukinius geležinkelių sistemoje Bendrijos teritorijoje, sertifikavimo (toliau – Direktyva 2007/59/EB). reglamentuoja reikalavimus mašinistams, jų licencijavimo vykdymo ir kontrolės tvarką, tačiau šios srities teisiniam reguliavimui trūksta nuoseklumo, aiškumo ir nedviprasmiškumo, kas neatitinka teisėkūros aiškumo principo, todėl gali mažinti priimamų sprendimų skaidrumą.

Atlikę minėtų teisės aktų antikorupcinį vertinimą ir siekdami aiškesnio ir skaidresnio teisinio reguliavimo kandidatų į mašinistus psichologinio vertinimo, egzaminavimo ir licencijavimo procese, teikiame šias pastabas ir pasiūlymus:

1.Dėl teisės atlikti psichologinį vertinimą įgijimo ir kontrolės, vykdymo

1.1. Pagal Įstatymo 21 straipsnio 2 ir 3 dalis asmenys įgyja teisę atlikti psichologinį vertinimą fiziniams asmenims, siekiantiems įgyti mašinisto pažymėjimus, kitą dieną po deklaracijos ir dokumentų, patvirtinančių atitiktį įstatyme nustatytiems reikalavimams, pateikimo dienos arba kitą pasirinktą vėlesnę deklaracijoje nurodytą dieną. VGI savo interneto svetainėje viešai skelbia fizinių asmenų, įgijusių teisę atlikti psichologinį vertinimą, sąrašą. Teisės atlikti psichologinį vertinimą įgijimo tvarkos 11 punkte nustatyta, kad teisę atlikti psichologinį vertinimą patvirtina įrašas VGI interneto svetainėje viešai skelbiamame Pripažintų psichologų sąraše.

Siekdami teisinio reguliavimo aiškumo, siūlome nustatyti terminą, per kurį fizinių asmenų, įgijusių teisę atlikti psichologinį vertinimą, įrašomi į viešai skelbiamą Pripažintų psichologų sąrašą.

1.2. Pagal Įstatymo 21 straipsnio 6 - 8 dalis psichologų veiklos įstatyme įtvirtintų sąlygų3 1) psichologinį vertinimą atlikti objektyviai ir nešališkai; 2) savo vardu neįgalioti kitų asmenų ir neperleisti kitiems asmenims teisės atlikti psichologinį vertinimą; 3) tvarkyti fizinių asmenų, kurie kreipiasi dėl psichologinio vertinimo atlikimo, ir šių fizinių asmenų psichologinio vertinimo rezultatų apskaitą; 4) saugoti su psichologiniu vertinimu susijusius dokumentus; 5) informuoti apie skundų dėl psichologo veiklos nagrinėjimo tvarką fizinius asmenis, kurie kreipiasi dėl psichologinio vertinimo; 6) per 5 darbo dienas nuo duomenų, nurodytų eismo saugos institucijos interneto svetainėje skelbiamame fizinių asmenų, įgijusių teisę atlikti psichologinį vertinimą, sąraše, pasikeitimo dienos pateikti eismo saugos institucijai prašymą pakeisti eismo saugos institucijos interneto svetainėje skelbiamus duomenis – nurodyti pakeistus duomenis ir pateikti duomenų pasikeitimą patvirtinančius dokumentus; eismo saugos institucija pakeičia interneto svetainėje skelbiamus duomenis ne vėliau kaip per 5 darbo dienas nuo prašymo ir dokumentų gavimo dienos. laikymosi priežiūrą atlieka VGI, kuri, nustačiusi šių sąlygų laikymosi pažeidimų, psichologą įspėja raštu ir nustato ne ilgesnį kaip 30 kalendorinių dienų terminą nustatytiems pažeidimams pašalinti. Terminas, nustatytas pažeidimams pašalinti, gali būti pratęstas ne ilgesniam kaip 30 kalendorinių dienų terminui pateikus motyvuotą prašymą VGI. Teisė atlikti psichologinį vertinimą sustabdoma, jeigu per VGI nustatytą terminą nepašalinami pažeidimai, dėl kurių psichologas buvo įspėtas. Teisė atlikti psichologinį vertinimą panaikinama psichologui per nustatytą terminą nepašalinus pažeidimų, dėl kurių buvo sustabdyta teisė atlikti psichologinį vertinimą.

Teisinis reguliavimas priežiūrą vykdančiai institucijai leidžia nustatyti nevienodą terminą pažeidimams pašalinti ūkio subjektams, padariusiems tą patį pažeidimą, todėl sudaro galimybę priežiūrą vykdančiam pareigūnui pasielgti nesąžiningai ir neobjektyviai nustatant per trumpą terminą, per kurį ūkio subjektas nespėtų pašalinti pažeidimo. Atsižvelgdami į tai, kad teisės vykdyti psichologo veiklą sustabdymas, o vėliau ir jos nutraukimas priklauso nuo to, ar per nustatytą terminą bus pašalinti psichologo veiklos sąlygų pažeidimai, todėl siekdami aiškaus teisinio reguliavimo ir skaidresnės ūkio subjektų veiklos vykdymo kontrolės, siūlome įstatyme nustatyti konkretų visiems vienodą terminą veiklos pažeidimams pašalinti arba įstatymo įgyvendinamajame teisės akte detalizuoti konkrečiam psichologo veiklos sąlygos pažeidimui terminą jam pašalinti.

1.3. Įstatymo įgyvendinamasis teisės aktas4 Teisės atlikti psichologinį vertinimą įgijimo tvarkos 7 punktas. nustato, kad VGI, nustačiusi, kad pareiškėjo pateiktuose dokumentuose yra mažareikšmiai neatitikimai, nurodyta informacija yra netiksli, neišsami arba nurodyti klaidingi duomenys, apie tai ne vėliau kaip kitą darbo dieną praneša pareiškėjui ir nustato 30 dienų terminą nustatytiems trūkumams pašalinti, nestabdant įgytos teisės atlikti psichologinį vertinimą. Terminas pažeidimams pašalinti gali būti pratęstas pateikus VGI motyvuotą prašymą.

Atkreipiame dėmesį, jog teisinis reguliavimas nustato 30 dienų mažareikšmių neatitikimų pašalinimo terminą, kurį galima dar pratęsti pateikus VGI motyvuotą prašymą neaiškiam terminui. Manome, kad tokie ilgi terminai neturėtų būti nustatyti šalinti mažareikšmius pažeidimus, kadangi jie paneigia mažareikšmio pažeidimo esmę. Jei reikalingi tokie ilgi terminai neatitikimams pašalinti, svarstytina, ar tokie neatitikimai gali būti pripažįstami mažareikšmiais. Atsižvelgdami į tai, kas išdėstyta, siūlome svarstyti galimybę įvertinus galimų mažareikšmių neatitikimų pobūdį, trukmę ir kt. aplinkybes nustatyti trumpesnius mažareikšmių neatitikimų pašalinimo ir pratęsimo terminus5 Pavyzdžiui, mažareikšmių neatitikimų pašalinimo terminas turėtų būti nustatytas nuo 1 iki 5 darbo dienų su galimybę pratęsti dar 5 darbo dienom. .

1.4. Pagal Įstatymo 21 straipsnio 5 dalį psichologinio vertinimo metu psichologai privalo nustatyti, ar fizinis asmuo neturi psichologinių trūkumų, ypač tinkamumo atlikti jam skirtas užduotis, ar kitų svarbių asmeninių savybių, kurios galėtų kliudyti saugiai vykdyti pareigas, ir, atsižvelgę į atlikto vertinimo rezultatus, išduoti fiziniam asmeniui VGI nustatytos formos pažymą apie fizinio asmens tinkamumą arba netinkamumą atlikti mašinisto funkcijas. Nenustatėme jokio įstatymo įgyvendinamojo akto, kuris reglamentuotų fizinio asmens psichologinio vertinimo tvarką ir jo vykdymo terminus, todėl neaišku:

- pagal kokius kriterijus vertinami fiziniai asmenys, siekiantys įgyti mašinisto pažymėjimą;

- ar jie vertinami testo forma atsakant į klausimus, ar vykdomas pokalbis;

- per kokius terminus turi būti atliktas vertinimas.

Todėl galima situacija, kad fizinio asmens psichologinis vertinimas už atlygį vertinamas formaliai išrašant pažymą apie jo tinkamumą atlikti mašinisto funkcijas. Siekdami teisinio reguliavimo aiškumo ir skaidraus sprendimo dėl fizinio asmens tinkamumo atlikti mašinisto funkcijas nustatymo priėmimo, siūlome nustatyti psichologinio vertinimo tvarką ir jo atlikimo terminus.

1.5. Patikrinimų taisyklių 2.12 ir 8.9 punktuose nustatyta, kad planinių ir neplaninių patikrinimų metu tikrinama fizinių asmenų, kurie įgijo teisę atlikti fizinių asmenų, siekiančių gauti mašinisto pažymėjimą, psichologinį vertinimą, veikla. Minėti patikrinimai vykdomi pagal patvirtintą ir viešai paskelbtą planuojamų tikrinti ūkio subjektų sąrašą, kuris sudaromas atsižvelgiant į nustatytus kriterijus6 Patikrinimų taisyklių 10 punktas. . Susipažinę su paskelbtais tikrinamų ūkio subjektų sąrašais, patikrinimo atlikimo rezultatais7 2016 m. patikrinimo rezultatai. Prieiga per internetą: http://vgi.lrv.lt/uploads/vgi/documents/files/veikla/ukio_subjektu_prieziura/INFORMACIJA%20APIE%202016%20METAIS%20ATLIKTUS%20PATIKRINIMUS.pdf. ir įvertinę nustatytus kriterijus, darytina išvadą, kad minėtos veiklos priežiūra nevykdoma dėl šių priežasčių:

1.5.1. nenustatytas šios veiklos planinio patikrinimo atlikimo periodiškumas;

1.5.2. iš paskelbtų tikrintų veiklų per 2011 iki 2017 metų laikotarpį8 Prieiga per internetą: http://vgi.lrv.lt/lt/administracine-informacija/ukio-subjektu-prieziura. iš šios veiklos į patikrinimų planą įtrauktas tik vienas psichologas;

1.5.3. iš paskelbtų patikrinimų rezultatų nesimato patikrinimų pabaigos rezultatų.

Kadangi Lietuvoje psichologų teikiama pažyma apie fizinio asmens tinkamumą atlikti mašinisto funkcijas yra privaloma, todėl siekdami psichologo veiklos ir patikrinimo proceso skaidrumo, siūlome nustatyti:

- šios veiklos patikrinimo atlikimo periodiškumą;

- atrankos kriterijus, kai sudarant patikrinimų planą psichologo veikla neatitiko nei vieno iš Patikrinimų taisyklių 10 punkte nustatytų kriterijų;

- privalomai viešinti patikrinimo atlikimo rezultatus pagal atskirą patikrintą veiklą.

2. Dėl mašinistų mokymo centrų pripažinimo

2.1. Galiojantis teisinis reguliavimas9 Įstatymo 22 straipsnio 1, 2, 7 dalis, Mokymo centrų pripažinimo tvarkos 7, 10, 15, 20-23 punktai. nustato, kad VGI ne vėliau kaip per 2 mėnesius nuo tinkamai įformintų prašymo ir nurodytų dokumentų gavimo dienos priima sprendimą išduoti arba atsisakyti išduoti mašinistų mokymo centro pripažinimo pažymėjimą (toliau – pažymėjimas) ir apie priimtą sprendimą informuoja pareiškėją. Priimti minėtą sprendimą VGI sudaro komisiją iš ne mažiau kaip 3 narių, kuri vertina prašymą ir pateiktų dokumentų atitiktį nustatytiems reikalavimams ir teikia VGI išvadą išduoti arba atsisakyti išduoti pažymėjimą. Dokumentų vertinimas atliekamas komisijos posėdžio metu arba per VGI informacinę sistemą. Komisijos posėdžiai protokoluojami arba daromi jų garso įrašai. Komisijos posėdis yra teisėtas, jei jame dalyvauja ne mažiau nei pusė komisijos narių. Komisija priima sprendimą balsų dauguma. Balsams pasiskirsčius po lygiai, lemia komisijos pirmininko balsas. Atliekant atitikties vertinimą per VGI informacinę sistemą, komisijos išvada yra suformuojama, jei per nustatytą terminą atlieka daugiau nei pusė komisijos narių. Pažymėjimo galiojimą patvirtina įrašas VGI viešai skelbtame Traukinių mašinistų mokymo centrų sąraše. Teisiniame reguliavime nustatyti korupcijos rizikos veiksniai svarstytini keliais aspektais:

2.1.1. Manome, kad pažymėjimo išdavimo terminas per ilgas ir nenustatoma galimybė skubos tvarka gauti pažymėjimą, todėl sudaroma galimybė neteisėtiems susitarimams tarp VGI darbuotojų, kurie atsakingi už dokumentų išdavimą, ir asmenų, kurie nori gauti greičiau minėtus dokumentus.

2.1.2. Neaiški viešai neskelbiama komisijos sudėtis. Nedetalizuojama komisijos sudarymo mechanizmas: kokie asmenys sudaro komisijos sudėtį ir kas yra jos pirmininkas. Esant neaiškiam teisiniam reguliavimui, sudaroma galimybė priimti sprendimą vienam asmeniui, kai įstaigos vadovas sudaro komisiją, paskiria save komisijos pirmininku ir nulemia sprendimo baigtį balsams pasidalijus po lygiai.

2.1.3. Nustatytas komisijos priimamų sprendimų teisėtumas esant tik dviem komisijos nariams ir lemiamą balsą turinčiam komisijos pirmininkui sudaro galimybę formaliam sprendimo priėmimui.

2.1.4. Neaišku, kokiais atvejais naudojamas vienas iš sprendimo priėmimo būdų: komisijos posėdžiai ar naudojimasis VGI informacine sistema.

2.1.5. Neaišku, kokiais atvejais posėdžiai protokoluojami, o kokiais – daromas garso įrašas.

2.1.6. Neaiškus mašinistų mokymo centrų įrašymo į VGI viešai skelbiamą Traukinių mašinistų mokymo centrų sąrašą terminas. Vėliau įtrauktam į sąrašą ūkio subjektui sumažinama galimybė teikti paslaugas kitų jau esančių sąraše ūkio subjektų atžvilgiu, kadangi asmenys, norintys pasirinkti mokymo įstaigą, nematys informacijos apie naują ūkio subjektą, teikiančias tokias pačias paslaugas.

Siekdami teisinio reguliavimo aiškumo, skaidrumo ir galimybės pasielgti nesąžiningai ir neobjektyviai panaikinimo, siūlome:

- sudaryti sąlygas asmenims, siekiantiems skubiai gauti pažymėjimą, gauti minėtą administracinę paslaugą skubos tvarka – sumokėjus papildomą valstybinę rinkliavą;

- nustatyti komisijos sudėties mechanizmą ir komisijos sudėtį viešinti VGI svetainėje;

- nustatyti atvejus, kuriems esant pasirenkamas vienas ar kitas sprendimo priėmimo būdas;

- vykdant posėdžius visais atvejais daryti skaitmeninį garso ir vaizdo įrašą;

- aiškiau reglamentuoti kada ir kokiais terminais nuo sprendimo priėmimo į VGI viešai skelbiamą Traukinių mašinistų mokymo centrų sąrašą įrašomi mašinistų mokymo centrai.

2.2. Įstatymo 22 straipsnio 10-12 dalims, 15 dalies 2 punktui taikoma išvados 1.2. punkto pastaba dėl neaiškaus termino veiklos sąlygos pažeidimui pašalinti nustatymo.

3. Dėl mašinistų egzaminuotojų pripažinimo ir įgaliojimų egzaminavimo centrams suteikimo

3.1. Dėl mašinistų egzaminuotojų pripažinimo

3.1.1. Pagal teisinį reguliavimą fiziniai asmenys, pageidaujantys egzaminuoti fizinius asmenis, siekiančius gauti mašinisto pažymėjimą, ir (ar) traukinio mašinistus, privalo atitikti būtinuosius reikalavimus, nurodytus Sprendime Nr. 2011/765/ES10 2011 m. lapkričio 22 d. Komisijos sprendimo Nr. 2011/765/ES dėl kriterijų, kuriais remiantis pripažįstami traukinių mašinistų mokymo centrai bei traukinių mašinistų egzaminuotojai ir organizuojami egzaminai pagal Europos Parlamento ir Tarybos direktyvą 2007/59/EB 8 straipsnis. , siekiant užtikrinti tinkamą ir panašų mašinistų ir kandidatų į mašinistus mokymo ir egzaminų kokybės lygį siekiant jų sertifikavimo visose valstybės narėse. Sprendimo Nr. 2011/765/ES 9 straipsnio c dalyje organizuojamiems egzaminams nustatyti reikalavimai, vienas iš kurių yra egzaminų vykdymo skaidrumas. Nacionalinėse teisės aktuose kandidatams į mašinistų egzaminuotojus be būtinųjų reikalavimų galėtų būti nustatytas nepriekaištingos reputacijos reikalavimas, kuris užtikrintų, kad egzaminą vykdys sąžiningi ir atsparūs korupcijai asmenys, o egzaminą išlaiko kompetentingi mokantys valdyti geležinkelių riedmenis ir teorijos ir praktinių valdymo įgūdžių ir gebėjimų turintys asmenys.

Atsižvelgdami į tai, kas išdėstyta, ir siekdami užtikrinti skaidrų egzaminavimo vykdymą, siūlome nustatyti įstatyme egzaminuotojams nepriekaištingos reputacijos reikalavimą įtraukiant ir nuteisimą už korupcinio pobūdžio nusikalstamas veikas.

3.1.2. Pagal Įstatymo 24 straipsnio 6 dalį mašinistų egzaminuotojai gavę pažymėjimus ir vykdydami savo veiklą privalo laikytis įstatyme nustatytų sąlygų, tarp kurių vadovautis Sprendime Nr. 2011/765/ES nustatytais principais ir reikalavimais, kuris vienas iš jų yra, kad jei egzamine dalyvaujantis egzaminuotojas mokė mašinistą arba kandidatą į mašinistą egzamino dalyko, egzaminą vykdo antras egzaminuotojas, nedalyvavęs parengiamajame mokyme11 Sprendimo Nr. 2011/765/ES 9 straipsnio d dalis. . Manome, kad šių nuostatų tikslas – užtikrinti, kad mašinisto arba kandidato į mašinistą egzaminuotojų sprendimai būtų nešališki ir objektyvūs (pavyzdžiui, kad asmenį mokęs asmuo negalėtų jo egzaminuoti), tačiau tam tikrais atvejais šios nuostatos gali būti nepakankamos, kadangi pagal nustatytą teisinį reguliavimą egzamine turi dalyvauti du egzaminuotojai, tarp kurių vienas šališkas, o kitas egzaminuoja su mokymo centru susijęs, tačiau kandidato į mašinistą mokytoju (vykdant teorinį arba praktinį mokymą) nesantis asmuo. Tokia situacija, mūsų nuomone, sudaro sąlygas egzaminuotojų neobjektyviam vertinimui ir nesąžiningam elgesiui.

Siekdami skaidresnio egzaminavimo vykdymo, siūlome įstatyme apriboti egzaminuotojams dalyvavimą egzamine, kuriame bus egzaminuojamas jų mokyti kandidatai į mašinistus.

3.2. Dėl įgaliojimų egzaminavimo centrams suteikimo

Egzaminuotojų pripažinimo ir įgaliojimų egzaminavimo centrams suteikimo tvarkos 10, 21-25 punktams taikomos išvados 2.1.2., 2.1.3., 2.1.6. punktų pastabos dėl komisijų sudėties, priimamų sprendimų teisėtumo, įrašymo į viešai skelbtus sąrašus terminų.

3.3. Įstatymo 23 straipsnio 5 daliai, 24 straipsnio 5 ir 7 dalims, Egzaminuotojų pripažinimo ir įgaliojimų egzaminavimo centrams suteikimo tvarkos 6 punktui taikoma išvados 2.1.1. punkto pastaba dėl skubos įtvirtinimo priimant sprendimus ir išduodant dokumentus.

3.4. Įstatymo 23 straipsnio 9-11 dalims, 14 dalies 2 punktui, 24 straipsnio 8-10 dalims, 13 dalies 2 punktui taikoma išvados 1.2. punkto pastaba dėl neaiškaus termino veiklos sąlygos pažeidimui pašalinti nustatymo.

4. Dėl mašinistų egzaminavimo tvarkos

Įstatymo 23 straipsnio 2 ir 3 dalyse ir Egzaminuotojų pripažinimo ir įgaliojimų egzaminavimo centrams suteikimo tvarkos 8 punkte nustatyta, kad juridiniai asmenys, pageidaujantys gauti įgaliojimus, turi turėti nustatytą fizinių asmenų, siekiančių gauti mašinisto pažymėjimą, egzaminavimo tvarką12 Turi būti nustatyta tokia egzaminavimo tvarka, kad būtų patikrinti fizinio asmens, siekiančio gauti traukinio mašinisto pažymėjimą, įgūdžiai, nurodyti Lietuvos Respublikos susisiekimo ministro patvirtintuose traukinio mašinistų neformaliojo mokymo programų reikalavimuose, ir kad ji atitiktų Sprendime Nr. 2011/765/ES nustatytus reikalavimus ir mašinistų, siekiančių gauti mašinisto sertifikatą, egzaminavimo tvarkos kontrolės sistemos aprašą13 Turi atitikti Lietuvos Respublikos susisiekimo ministro patvirtintame Geležinkelių transporto eismo saugos valdymo sistemų reikalavimų apraše nustatytiems reikalavimams. , kuriuos privalo pateikti VGI.

Galiojantis teisinis reguliavimas14 Sprendimo Nr. 2011/765/ES 9 straipsnio ir Įstatymo 23 straipsnio 2 dalies 1 punktas. nustato kandidatų į mašinistus ir mašinistų egzaminavimo principus ir reikalavimus, tačiau nėra aiški egzaminavimo vykdymo eiga, kadangi niekur viešai nėra paskelbta egzaminavimo tvarka. Siekiant nustatyti, ar teisinis reguliavimas nustato skaidrų mašinistų egzaminavimo vykdymą, būtina atsakyti į daugelis klausimų: ar egzaminavimas vykdomas fiksavimas skaitmeninėmis priemonėmis, kas be egzaminuotojų turi teisę dalyvauti ir (ar) stebėti egzaminą, ar klausimus sudaro egzaminuotojai, kurie egzaminuoja, ar kiti, kiek kandidatų gali dalyvauti vienu metu, ar yra vienodas klausimų pateikimas kandidatams, kokia pateikiamų klausimų kaita.

Pažymime, kad egzaminavimo centrų nustatyta mašinistų egzaminavimo tvarka ir egzaminavimo tvarkos kontrolės sistemos aprašas yra norminio pobūdžio teisės aktai, nustatantys bendrojo elgesio taisykles, skirti tam tikrai asmenų grupei. Lietuvos vyriausiojo administracinio teismo praktikoje15 Lietuvos vyriausiojo administracinio teismo 2002 m. sausio 10 d. nutartis administracinėje byloje Nr. I6-9/2002; 2011 m. gegužės 12 d. nutartis administracinėje byloje Nr. A858-2154/2011. laikomasi nuostatos, jog, jei norminis teisės aktas nebuvo tinkamai paskelbtas teisės aktų nustatyta tvarka, jis savaime yra negaliojantis ir negali būti taikomas praktikoje.

Egzaminavimo centrai nepatenka į subjektų sąrašą, kurie privalo skelbti Teisės aktų registre tokio pobūdžio teisės aktus, tačiau vykdo deleguota valstybės funkciją, organizuojant mašinistų egzaminavimą, todėl manome, kad siekiant užtikrinti skaidrų ir aiškų egzaminavimo vykdymo procesą, minėti teisės aktai turi būti viešai skelbiami egzaminavimo centrų ar VGI interneto svetainėje. Siūlome nustatyti privalomą šių egzaminavimo tvarkų viešinimą.

5. Dėl mašinistų pažymėjimų išdavimo, pratęsimo, pakeitimo, jų galiojimo sustabdymo, galiojimo sustabdymo panaikinimo ir galiojimo atšaukimo

Galiojantis teisinis reguliavimas16 Įstatymo 29 straipsnio 1, 4, 6 dalys, Mašinistų pažymėjimų, jų dublikatų išdavimo tvarkos 10, 13, 16, 30, 40, 41 punktai. nustato, kad mašinisto pažymėjimą per 10 darbo dienų išrašo Asmens dokumentų išrašymo centras prie Vidaus reikalų ministerijos, o per 30 kalendorinių dienų išduoda VGI. Mašinisto pažymėjimą galioja 10 metų, kurio galiojimas pratęsiamas per 30 kalendorinių dienų.

5.1. Įstatymo 29 straipsnio 1, 6 dalims, Mašinistų pažymėjimų, jų dublikatų išdavimo tvarkos 10, 13, 16, 30, 40, 41 punktams taikoma išvados 2.1.1. punkto pastaba dėl skubos įtvirtinimo išduodant, išrašant, pratęsiant ir keičiant dokumentą, jo dublikatą.

5.2. Suderinti Įstatymo 29 straipsnio 1 dalies ir Mašinistų pažymėjimų, jų dublikatų išdavimo tvarkos 10 punkto nuostatas dėl mašinisto pažymėjimo išdavimo termino suvienodinimo, kadangi įstatymo įgyvendinamajame teisės akte įtvirtinta nuostata suteikia diskrecijos teisę VGI tarnautojams išduoti mašinisto pažymėjimą anksčiau nei 30 kalendorinių dienų terminą, tai laikytina korupcijos rizikos veiksniu.

6. Dėl mašinistų pažymėjimų galiojimo sustabdymo, galiojimo sustabdymo panaikinimo ir galiojimo atšaukimo

6.1. Pagal Įstatymo 34 straipsnio 4 dalies 2 punktas VGI, nustačiusi, kad mašinistas, kuriam mašinisto pažymėjimą išdavė kitos Europos Sąjungos valstybės narės kompetentinga institucija, nebeatitinka šiame įstatyme nustatytų reikalavimų, kreipiasi į tą instituciją su prašymu atlikti išsamesnį tyrimą arba sustabdyti mašinisto pažymėjimo galiojimą; VGI turi teisę neleisti mašinistui dirbti tol, kol bus priimtas Europos Komisijos sprendimas dėl mašinisto atitikties keliamiems reikalavimams. Teisinis reguliavimas nenustato, kokiais atvejais VGI kreipiasi į mašinisto pažymėjimą išdavusią instituciją su prašymu atlikti išsamesnį tyrimą, o kokiais sustabdyti mašinisto pažymėjimo galiojimą, taip suteikdamas per plačią diskrecijos teisę VGI. Taip pat nenustato priežasčių, kurioms esant VGI uždraudžia mašinistui dirbti tol, kol bus priimtas Europos Komisijos sprendimas dėl mašinisto atitikties keliamiems reikalavimams.

Siekdami teisinio reguliavimo aiškumo ir dviprasmiškai nuostatos aiškinimosi panaikinimo, siūlome nustatyti atvejus, kuriai VGI priima vieną ar kitą iš minėtų sprendimų ir priežastis, kurioms esant VGI priima sprendimą uždrausti mašinistui dirbti iki Europos Komisijos sprendimo priėmimo.

6.2. Įstatymo 34 straipsnio 4 dalies 3 punktui taikoma išvados 6.1. punkto pastaba.

6.3. Mašinistų pažymėjimų, jų dublikatų išdavimo tvarkos 22 punktai nustato, kad jeigu VGI, vadovaudamasi įstatymo 34 straipsnio 4 dalies 3 punktu, nustato, kad mašinistas neatitinka mašinisto sertifikato turėtojui keliamų reikalavimų, ji kreipiasi į mašinisto sertifikatą išdavusį asmenį dėl išsamesnio tyrimo atlikimo, ir prireikus priima sprendimą sustabdyti mašinisto pažymėjimo galiojimą, kol bus gautas mašinisto sertifikatą išdavusio asmens atsakymas apie išsamesnį tyrimą dėl mašinisto atitikties keliamiems reikalavimams. Ši nuostata nesuderinta su Įstatymo 34 straipsnio 4 dalies 3 punkte įtvirtinta nuostatą, kadangi aukštesnės galios teisės aktas nustato, kad mašinistui neatitikus nustatytus reikalavimus VGI priima viena iš sprendimų: kreipiasi dėl išsamesnio tyrimo atlikimo arba sustabdo mašinisto pažymėjimo galiojimą, bet mašinisto pažymėjimo galiojimo sustabdymą netaiko kaip papildomą veiklos apribojimo priemonę. Siūlome suderinti šią nuostatą su įstatyme įtvirtinta nuostata.

6.4. Mašinistų pažymėjimų, jų dublikatų išdavimo tvarkos 23 punktui taikoma išvados 6.3. punkto pastaba.

7. Dėl dokumentų, išduotų kitose valstybėse, pripažinimo

Dokumentų, išduotų kitose valstybėse, pripažinimo tvarkos 5 ir 7 punkte nustatyta, kad geležinkelio įmonė (vežėjas), kuri keleivių, krovinių ir (ar) bagažo vežimo veiklai vykdyti ketina pasitelkti trečiųjų šalių traukinio mašinistus, turi raštu pranešti VGI ir viešosios geležinkelių infrastruktūros valdytojui ir pateikti VGI dokumentų, kuriais patvirtinama teisė valdyti geležinkelių riedmenis, pavyzdžius (toliau – dokumentų pavyzdžiai), kuriuos VGI pripažinus trečiųjų šalių mašinistai įgyja teisę valdyti geležinkelių riedmenis pasienio geležinkelio linijose. Šie dokumentų pavyzdžiai pripažįstami VGI ne vėliau kaip per 3 darbo dienas paskelbus savo interneto svetainėje. Apie dokumentų pripažinimą VGI ne vėliau kaip per 3 darbo dienas nuo pripažinimo informuoja atitinkamą geležinkelio įmonę (vežėją) ir viešosios geležinkelių infrastruktūros valdytoją.

Teisinis reguliavimas leidžia už paskelbimą atsakingiems VGI darbuotojams paskelbti per maksimalų 3 darbo dienų terminą, kuris tokiam veiksmui atlikti, mūsų manymu, yra per ilgas ir gali sudaryti prielaidų pasielgti nesąžiningai ir neskaidriai galimai paimant atlygį iš geležinkelio įmonės (vežėjo), kuriam vykdant savo veiklą17 Pavyzdžiui, siekiant neprarasti pelno, ar įsiterpti į sutartus terminus. gali prireikti greičiau gauti trečiųjų šalių mašinistų dokumentų pripažinimą, kad mašinistai galėtų dirbti geležinkelio linijose, nepažeidžiant šio teisės akto nuostatos.

Atsižvelgdami į tai, kad nuo dokumentų pavyzdžių paskelbimo priklauso, ar mašinistas gali dirbti tam tikrą darbą, todėl siekdami išvengti nepagrįstų susitarimų, siūlome sutrumpinti dokumentų pavyzdžių paskelbimo terminą iki vienos dienos.

8. Dėl Traukinio mašinistų registro

Pagal teisinį reguliavimą18 Įstatymo 29 straipsnio 8 dalis, 34 straipsnio 6 dalis, Mašinistų pažymėjimų, jų dublikatų išdavimo tvarkos 42 punktas, Mašinistų registro nuostatų 21 punktas. informaciją apie mašinisto pažymėjimų išdavimą ir pakeitimą, galiojimo sustabdymą, jų dublikatų išdavimą registro tvarkytojas per 5 darbo dienas nuo dokumentų ir duomenų gavimo priima sprendimą registro objektą registruoti ar jo neregistruoti Lietuvos Respublikos susisiekimo ministerijos steigiamame žinybiniame Traukinio mašinistų registre. Minėtai nuostatai taikomos išvados 2.1.1. ir 6 punkto pastabos dėl per ilgo sprendimo registruoti objektą priėmimo termino ir registravimo termino.

Prašome abiejų institucijų per du mėnesius nuo antikorupcinio vertinimo išvados gavimo dienos informuoti Lietuvos Respublikos specialiųjų tyrimų tarnybą, kaip atsižvelgta ar numatoma atsižvelgti į antikorupcinio vertinimo išvadoje pateiktus pasiūlymus. Atsakymą prašome paskelbti per Lietuvos Respublikos Seimo teisės aktų informacinę sistemą ir jį susieti su šia antikorupcinio vertinimo išvada.

L. e. direktoriaus pareigas Žydrūnas Bartkus

Olga Meškienė, tel. (8 706) 63 347, el. p. olga.meskiene@stt.lt